Paġna Il-COSAC tagħraf li l-aħħar 60 sena kienu l-aktar żminijiet paċifiċi u għanja fl-istorja tal-Ewropa tal-Punent, li fihom l-Unjoni Ewropea kellha rwol essenzjali. L-UE ġiet imsejsa fuq valuri bħalma huma r-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, li llum il-ġurnata għadhom validi daqskemm kienu 60 sena ilu. Il-COSAC tirrikonoxxi li l-UE teħtieġ s-saħħa u d-determinazzjoni biex iżżomm l-unità u l-integrità sabiex tirreaġixxi aħjar fir-rigward tal-aspettattivi taċ-ċittadini tagħha. Il-COSAC tagħraf li l-isfidi bħalma huma l-Brexit, il-kriżi tal-migrazzjoni, il-kompetittività globali, it-theddid differenti għas-sigurtà u t-tkabbir ekonomiku kif ukoll l-inugwaljanzi soċjali jenħtieġ li jiġu ttrattati bħala opportunità sabiex isiru r-riformi meħtieġa u tittejjeb il-ħidma tal-UE. F'dan il-proċess, jeħtieġ li jiġu kkunsidrati l-opportunitajiet tal-ġenerazzjonijiet futuri. Il-COSAC tappoġġja l-għanijiet u l-impenji tad-Dikjarazzjoni u l-Pjan Direzzjonali ta' Bratislava, id-Dikjarazzjoni ta' Ruma u l-Aġenda tal-Mexxejja u tilqa' l-isforzi tal-Kummissjoni Ewropea biex tipprovdi qafas għal dibattitu dwar UE ġdida u effettiva, filwaqt li tenfasizza li d-deċiżjonijiet li jirrigwardaw id-dinamika futura tal-integrazzjoni Ewropea jenħtieġ li jittieħdu bl-ogħla livell possibbli ta' impenn mill-Istati Membri kollha u ċ-ċittadini Ewropej. Il-COSAC temmen li Suq Uniku li jiffunzjona tajjeb u ż-żamma tal-erba' libertajiet tiegħu jenħtieġ li jibqgħu fil-qalba tal-UE. L-UE jeħtiġilha li ssib modi biex tuża l-potenzjal sħiħ tas-Suq Uniku, inkluż is-settur tas-servizzi, filwaqt li tiżgura li l-benefiċċji tat-tkabbir ekonomiku jilħqu l-partijiet kollha tas-soċjetà. Il-COSAC tappoġġja l-isforzi li saru sabiex tkompli tiżdied il-konnettività fiżika u diġitali bejn l-Istati Membri. Il-COSAC tissottolinja li l-UE twaqqfet biex tkun post aħjar għaċ-ċittadini tagħha, irrispettivament minn fejn jgħixu, u se tkompli taħdem għall-konverġenza aħjar għar-reġjuni Ewropej kollha u għall-koeżjoni b'mod ġenerali. Il-COSAC tappoġġja l-Pilastru Ewropew tad-Drittijiet Soċjali, li twaqqaf mill-Parlament Ewropew, il-Kunsill tal-Unjoni Ewropea u l-Kummissjoni Ewropea fis-Summit Soċjali għall-Impjiegi Ġusti u t-Tkabbir f'Gothenburg. Il-COSAC tissottolinja l-importanza tal-istabbiltà u l-prosperità fil-viċinat immedjat tagħha lejn il-Lvant u n-Nofsinhar. Filwaqt li tieħu nota tal-konklużjonijiet rispettivi tal-Kunsill Ewropew li t-tkabbir jenħtieġ li jibqa' politika ewlenija tal-UE bħala investiment fil-paċi, id-demokrazija, il-prosperità, is-sigurtà u l-istabbiltà tal-kontinent tagħna, il-COSAC tissottolinja li t-tkabbir tal-UE jenħtieġ li jkun ibbażat fuq ir-rispett għall-valuri tal-UE u għall-prinċipji tal-mertu proprju u tal-kondizzjonalità. Il-COSAC tappoġġja l-Politika dwar il-Viċinat tan-Nofsinhar filwaqt li tirrikonoxxiha bħala fattur ta' abilitazzjoni għat-trawwim tal-kooperazzjoni u l-istabbiltà fir-reġjun. Filwaqt li tirrikonoxxi l-importanza tas-Sħubija tal-Lvant, il-COSAC tagħraf li d-djalogu u l-aspirazzjonijiet Ewropej għall-pajjiżi tas-Sħubija tal-Lvant huma l-ixprunaturi ewlenin għal aktar riformi u biex jinstabu soluzzjonijiet paċifiċi għall-kunflitti. Il-COSAC tenfasizza li r-Russja għandha timplimenta bis-sħiħ il-ftehimiet ta' Minsk u għandha tirrispetta l-liġi internazzjonali. Il-COSAC tenfasizza l-importanza tal-ħruġ ordnat tar-Renju Unit mill-UE u tesprimi t-tama tagħha li dan iseħħ b'mod ippjanat. L-għan tal-UE jenħtieġ li jkun li jintlaħaq ftehim ġust mar-Renju Unit li jżomm l-integrità tas-Suq Uniku. Il-COSAC tappoġġja l-Konklużjonijiet tal-Kunsill Ewropew tal-20 ta' Ottubru 2017 dwar il-valutazzjoni tan-negozjati tal-Brexit. Il-COSAC tenfasizza li d-drittijiet taċ-ċittadini tal-UE u tar-Renju Unit li jgħixu fit-territorju ta' xulxin u ċ-ċirkostanzi uniċi tal-gżira tal-Irlanda jenħtieġ li jibqgħu fost l-ewwel dossiers matul in-negozjati tal-Brexit. Il-COSAC tenfasizza l-ħtieġa li jkompli jiġi protett il-Ftehim tal-Ġimgħa l-Kbira u li tiġi evitata fruntiera fiżika. Il-konsegwenzi finanzjarji tal-Brexit jenħtieġ li ma jxekklux l-implimentazzjoni tal-qafas finanzjarju pluriennali eżistenti. Il-COSAC tenfasizza li fir-rigward tal-kwistjonijiet imsemmija hawn fuq, jinħtieġ li jsir progress sostanzjali sabiex jibdew in-negozjati bejn l-UE u r-Renju Unit dwar il-qafas għar-relazzjoni futura u l-fażi ta' tranżizzjoni. Filwaqt li tenfasizza l-importanza li l-Parlamenti nazzjonali jiġu infurmati direttament dwar in-negozjati tal-Brexit, il-COSAC tistieden lill-Kap Negozjatur tal-UE jkompli jinforma lill-COSAC dwar l-istat tan-negozjati fuq bażi regolari. Il-COSAC tenfasizza l-ħtieġa li l-Parlamenti nazzjonali jiġu inklużi u integrati fid-diskussjonijiet u l-proċess tat-tfassil tal-politika li huma relatati mal-futur tal-UE sabiex jikkontribwixxu għal-leġittimità demokratika meħtieġa tal-proċess. Il-COSAC tenfasizza r-rilevanza tal-parteċipazzjoni taċ-ċittadini mill-istadji bikrija tal-proċess tat-teħid tad-deċiżjonijiet u titlob lill-Parlamenti nazzjonali jipprovdu l-għodod meħtieġa għal konsultazzjoni bikrija. Il-COSAC tenfasizza t-talba tagħha sabiex jingħata widen lit-tħassib espress miċ-ċittadini fir-rigward tal-kwistjonijiet tal-UE. Wieħed mill-kompiti tal-Parlamenti nazzjonali u tal-Parlament Ewropew fir-rigward tal-kwistjonijiet tal-UE huwa li jtejbu l-komunikazzjoni dwar l-UE u li jindirizzaw il-biżgħat, it-tamiet u l-aspetattivi taċ-ċittadini, filwaqt li l-għan aħħari tagħhom huwa li jiksbu mill-ġdid il-fiduċja u l-leġittimità taċ-ċittadini Ewropej. Il-COSAC tissottolinja l-importanza tal-parteċipazzjoni attiva taċ-ċittadini Ewropej fl-elezzjonijiet Ewropej, li jipprovdu pjattaforma għal dibattitu dwar il-futur tal-Unjoni. Il-COSAC tistieden lill-awtoritajiet nazzjonali jippromwovu l-elezzjonijiet Ewropej u tistieden lill-partiti politiċi jieħdu sehem f'dibattiti politiċi dwar il-kwistjonijiet ewlenin qabel l-elezzjonijiet Ewropej fl-2019. Il-COSAC tagħraf li l-Parlamenti qed jużaw għodod differenti u azzjonijiet wiċċ imb'wiċċ biex iħeġġu liċ-ċittadini jieħdu sehem f'diskussjonijiet dwar kwistjonijiet tal-UE. Il-COSAC tħeġġeġ lill-Parlamenti jsibu aktar modi ta' involviment dirett tal-organizzazzjonijiet tas-soċjetà ċivili u taċ-ċittadini, pereżempju, billi jistidnuhom jieħdu sehem f'seduti ta' smigħ quddiem il-kumitati. Il-COSAC tirrikonoxxi li l-maġġoranza tal-laqgħat tal-Kumitat għall-Affarijiet tal-UE fil-Parlamenti nazzjonali huma regolarment miftuħa għall-pubbliku u li l-maġġoranza tal-Parlamenti nazzjonali għandhom minuti bil-miktub tagħhom, filwaqt li l-maġġoranza tagħhom jaqsmu l-informazzjoni dwar id-diskussjonijiet tal-UE billi jagħmlu l-minuti bil-miktub tad-diskussjonijiet disponibbli għall-pubbliku. Il-COSAC tistieden lill-UE tippromwovi proċess tat-teħid tad-deċiżjonijiet aktar effettiv u trasparenti u tħeġġeġ lill-Parlamenti nazzjonali jkunu aktar miftuħa għall-pubbliku. Il-COSAC tagħraf li l-maġġoranza tal-Parlamenti nazzjonali jiddiskutu l-kwistjonijiet tal-UE fil-plenarja kemm jekk f'intervalli regolari kif ukoll jekk fuq bażi ad hoc. Il-COSAC tagħraf li aktar dibattiti plenarji dwar kwistjonijiet tal-UE jżidu l-viżibbiltà tal-Unjoni u jagħtu liċ-ċittadini l-opportunità li jitgħallmu aktar dwar l-aġenda tal-UE u l-pożizzjonijiet tal-partiti politiċi dwar dawn il-kwistjonijiet. Il-COSAC tistieden lill-istituzzjonijiet kollha tal-UE japplikaw bis-sħiħ u b'mod leali r-Regolament dwar it-Trasparenza fid-dokumenti kollha tagħhom. Hija tistieden lill-kopri l-oħra informali, bħall-Grupp tal-Euro u l-UE-27 fir-rigward tal-organizzazzjoni tal-Brexit biex jagħmlu l-istess. Il-COSAC tissottolinja li l-pjattaformi diġitali jippermettu liċ-ċittadini jinvolvu ruħhom aktar fi kwistjonijiet tal-Unjoni u jibagħtu l-opinjoni tagħhom dwar is-suġġetti li jkunu qed jiġu diskussi. Il-COSAC tinnota li l-maġġoranza tal-Parlamenti diġà qed jużaw pjattaformi diġitali bħall-formoli tal-kuntatt fuq is-sit web tagħhom, paġni web għaċ-ċittadini biex jesprimu l-opinjonijiet tagħhom, paġni tal-Facebook, kontijiet ta' Twitter, siti tal-Instagram, formoli għal petizzjonijiet elettroniċi u blogs tal-Internet, filwaqt li tħeġġeġ oħrajn isegwu l-eżempju tagħhom. Il-COSAC tappoġġja l-miri u l-impenji tas-Summit Diġitali ta' Tallinn u l-Konklużjonijiet tal-Kunsill Ewropew tad-19 ta' Ottubru 2017 li jirrikonoxxu l-ħtieġa li l-gvern u s-settur pubbliku jidħlu fl-era diġitali biex itejbu s-servizzi pubbliċi għaċ-ċittadini u n-negozji. Il-COSAC tenfasizza l-ħtieġa li jiġi implimentat il-Pjan ta' Azzjoni dwar Gvern-e għall-2016-2020 u tilqa' l-proposta tal-Kummissjoni għal portal uniku diġitali. Il-COSAC tfakkar li d-diġitalizzazzjoni tas-servizzi pubbliċi tgħin biex ittejjeb l-effiċjenza u l-kosteffettività tagħhom, tikkontribwixxi għall-kisba tal-potenzjal sħiħ tas-Suq Uniku, u ttejjeb il-kwalità tal-ħajja taċ-ċittadini billi tippromwovi l-iżvilupp soċjali u ekonomiku. Il-COSAC tenfasizza li l-UE għandha tintroduċi prinċipji u miżuri, bħalma huma l-prinċipju ta' darba biss u l-prinċipju li l-gvernijiet jaġixxu bħala punt uniku ta' kuntatt (one-stop government), fid-diġitalizzazzjoni tal-amministrazzjoni nazzjonali tagħna biex tiffaċilita l-interoperabbità u s-servizzi pubbliċi diġitali transkonfinali. Il-COSAC tagħraf li s-settur pubbliku tal-UE jenħtieġ li jħeġġeġ it-trasformazzjoni tas-servizzi pubbliċi billi jmexxi l-użu tal-akkwist-e u jagħmel il-komunikazzjoni kollha bejn l-awtoritajiet pubbliċi, in-negozji u ċ-ċittadini diġitali. Il-COSAC tenfasizza li t-trasformazzjoni diġitali tirrikjedi ħiliet u kapaċitajiet diġitali u tenfasizza l-ħtieġa li ċ-ċittadini jitħejjew għal dawn l-isfidi ġodda fl-ambjent tan-negozju, fl-amministrazzjoni pubblika u fil-ħajja ta' kuljum. Il-COSAC tenfasizza li l-UE jenħtieġ li tikkonsolida l-momentum tal-investiment Ewropew fil-qasam diġitali kif ukoll fis-setturi industrijali l-oħra u jenħtieġ li, b'mod partikolari, toħloq netwerk Ewropew ta' ekosistemi li jservi l-innovazzjoni, it-tkabbir u l-impjiegi. Il-COSAC tenfasizza li t-trasformazzjoni diġitali tirrikjedi netwerks ta' kapaċità għolja, bħall-5G, biex jiffaċilitaw is-servizzi elettroniċi moderni u jappoġġjaw l-innovazzjoni. Jenħtieġ li l-UE taħdem biex tneħħi l-ostakoli għall-firxa tal-5G, inkluż in-nuqqas ta' investimenti fl-infrastruttura tat-telekomunikazzjoni u l-iżvilupp tal-istandards. Il-COSAC tagħraf li s-settur pubbliku jenħtieġ li jħeġġeġ it-trasformazzjoni tas-servizzi pubbliċi billi jmexxi l-użu tal-iffirmar elettroniku u jimplimenta r-Regolament dwar l-eIDAS li jagħmel il-komunikazzjoni bejn l-awtoritajiet pubbliċi, in-negozji u ċ-ċittadini diġitali. Il-COSAC tilqa' l-fatt li l-maġġoranza tal-Parlamenti jqisu d-diġitalizzazzjoni tas-settur pubbliku importanti ħafna. Il-COSAC tistieden lill-Parlamenti jesploraw bis-sħiħ il-possibbiltajiet biex iżidu l-użu tas-soluzzjonijiet elettroniċi fil-ħidma parlamentari. Il-COSAC tagħraf li l-maġġoranza tal-Parlamenti jqisu t-tħassib dwar il-protezzjoni tad-data bħala l-isfida ewlenija fl-iżvilupp ulterjuri tad-diġitalizzazzjoni tas-settur pubbliku u għalhekk tenfasizza li, fit-trasformazzjoni diġitali, jenħtieġ li r-regoli dwar il-protezzjoni tal-privatezza jiġu rispettati. Il-COSAC tħeġġeġ lill-Istati Membri jtejbu l-iskambju tal-informazzjoni u l-intelligence, u tenfasizza l-importanza tal-massimizzazzjoni tal-benefiċċji tas-sistemi ta' informazzjoni eżistenti, b'mod partikolari s-Sistema ta' Informazzjoni ta' Schengen, sabiex jiġu indirizzati l-lakuni fl-istruttura tal-UE tal-ġestjoni tad-data u tissaħħaħ l-interoperabbiltà tas-sistemi ta' informazzjoni. Il-COSAC tenfasizza li l-ġlieda kontra t-terroriżmu titlob azzjoni kemm fil-livell tal-UE kif ukoll fil-livell nazzjonali. F'dan ir-rigward, il-COSAC tilqa' l-proposti leġiżlattivi relatati tal-UE u tenfasizza l-ħtieġa li titħaffef l-adozzjoni tagħhom. Filwaqt li tqis li l-attakki terroristiċi riċenti ffukaw fuq il-persuni vulnerabbli, il-COSAC tagħraf il-ħtieġa li tiżdied il-protezzjoni tal-ispazji pubbliċi u tilqa' l-pakkett riċenti tal-Kummissjoni kontra t-terroriżmu. Filwaqt li tqis li l-prevenzjoni hija l-aktar għodda effettiva kontra t-terroriżmu, il-COSAC tistieden lill-partijiet kollha jindirizzaw il-kawżi prinċipali tal-estremiżmu billi jindirizzaw iż-żieda fid-diskors ta' mibegħda kif ukoll it-tixrid ta' materjal estremist jew terroristiku online. Il-COSAC tenfasizza l-ħtieġa li jinstab bilanċ ġust bejn il-libertà tal-espressjoni u l-ġlieda kontra d-diskors ta' mibegħda. Il-COSAC tirrikonoxxi l-progress li sar sabiex tiżdied is-sigurtà fil-fruntieri esterni u tħeġġeġ lill-partijiet kollha jkomplu l-isforzi tagħhom. F'dan ir-rigward, il-COSAC tilqa' l-adozzjoni tal-Kodiċi tal-Fruntieri ta' Schengen u s-Sistema ta' Dħul u Ħruġ riveduti u tappoġġja l-adozzjoni mgħaġġla tas-Sistema Ewropea ta' Informazzjoni u ta' Awtorizzazzjoni għall-Ivvjaġġar. Il-COSAC tissottolinja l-ħtieġa li jiġu indirizzati l-kawżi prinċipali tal-migrazzjoni irregolari u tenfasizza l-importanza tal-għajnuna għall-iżvilupp lil pajjiżi ta' tranżitu u lil pajjiżi ta' oriġini. Il-COSAC tagħraf ir-riżultati li nkisbu fi fil-ġestjoni konġunta tal-flussi ta' migrazzjoni mal-pajjiżi ta' oriġini u mal-pajjiżi ta' tranżitu kif ukoll mal-pajjiżi tal-ewwel akkoljenza. Il-COSAC tħeġġeġ lill-Istati Membri jsaħħu l-Fond Fiduċjarju tal-UE għall-Infrastruttura fl-Afrika u l-Pjan ġdid ta' Investiment Estern sabiex jiġu indirizzati l-kawżi prinċipali tal-migrazzjoni irregolari permezz tat-tkabbir, il-ħolqien tal-impjiegi u l-iżvilupp sostenibbli. Il-COSAC ittenni l-appoġġ qawwi għall-azzjoni kontinwa tal-UE fir-rigward tal-prevenzjoni u l-ġlieda kontra l-attività kriminali minn kuntrabandisti u traffikanti tul ir-rotta sħiħa tal-migrazzjoni. Il-COSAC tistieden lill-partijiet kollha kkonċernati jmexxu 'l quddiem id-diskussjonijiet bl-għan li jintlaħaq kompromess dwar il-qafas leġiżlattiv tas-Sistema Ewropea Komuni tal-Asil. Filwaqt li tenfasizza l-ħtieġa li jissaħħaħ il-mekkaniżmu tal-politika ta' ritorn tal-UE, il-COSAC tilqa' d-deċiżjoni tal-Kunsill Ewropew tad-19 ta' Ottubru 2017 u tappoġġja bis-sħiħ l-inizjattiva tiegħu biex jinħoloq u jiġi applikat l-ingranaġġ meħtieġ, permezz tal-politiki, l-istrumenti u l-għodod kollha rilevanti tal-UE, inklużi l-iżvilupp, in-negozju u l-viża, sabiex jinkisbu riżultati li jistgħu jitkejlu f'termini ta' ritorn tal-migranti irregolari, diment li dawn ikunu kompatibbli mal-prinċipji fundamentali tal-liġi internazzjonali. Il-COSAC ittenni li tinħtieġ implimentazzjoni sħiħa u mhux diskriminatorja tal-Ftehimiet ta' Riammissjoni tal-UE ma' pajjiżi terzi fir-rigward tal-Istati Membri kollha tal-UE. Il-COSAC tiġbed l-attenzjoni għall-perkorsi legali bħala alternattivi għall-vjaġġi irregolari u perikolużi.
Extracted from C_036_2018.html